31999R2430
L 296/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2430/1999 НА КОМИСИЯТА
от 16 ноември 1999 година
относно обвързването на разрешението на някои добавки от групата на кокцидиостатиците и други лекарствени вещества в храните за животни с лицата, отговарящи за пускането им в обращение
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животните (1), последно изменена с Регламент (ЕО) № 1636/1999 на Комисията (2), и по-специално член 9з, параграф 3, буква б) и член 9и, параграф 3, буква б) от него,
като има предвид, че:
(1)
с оглед на рисковете за здравето на човека и на животните, предизвикани от заместителите на зоотехническите добавки с лошо качество, които се разпространяват в Общността, Директива 70/524/ЕИО, изменена с Директива 96/51/ЕО на Съвета (3) предвижда обвързване на разрешението на някои категории добавки с лицата, отговарящи за пускането им в обращение;
(2)
член 9з от Директива 70/524/ЕИО предвижда по-специално смяната на временните разрешения за добавките, вписани в приложение I след 31 декември 1987 г., попадащи в групата на кокцидиостатиците и на други лекарствени вещества и прехвърлени в приложение Б, глава II, с разрешения, обвързани с лицето, отговарящо за пускането им в обращение за срок от десет години;
(3)
член 9и от Директива 70/524/ЕИО предвижда по-специално смяната на временните разрешения за добавките, вписани в приложение II преди 1 април 1998 г., попадащи в групата на какцидиостатиците и на други лекарствени вещества и прехвърлени в приложение Б, глава III, с временни разрешения, обвързани с лицето, отговарящо за пускането им в обращение;
(4)
изброените в приложенията към настоящия регламент добавки подлежат на ново искане на разрешение, което се подава от лицето, отговарящо за документацията, на базата на предишното разрешение, или от упълномощените от него лица. Към молбите относно посочените добавки се прилагат изискваните монография и фиш с данните;
(5)
обвързването на разрешението с лицето, отговарящо за пускането в обращение на добавката се основава на чисто административна процедура и не изисква нова оценка на добавките. Макар и дадени за определен период, разрешенията по смисъла на настоящия регламент могат да се отнемат по всяко време по силата на член 9м и на член 11 от Директива 70/524/ЕИО. Те могат да бъдат отнети по-специално след преоценка, извършена по смисъла на член 9ж от Директива 70/524/ЕИО;
(6)
предвидените в настоящия регламент мерки са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Временните разрешения за добавките, изброени в приложение I към настоящия регламент, се заменят с разрешения, дадени на лицето, отговарящо за пускането им в обращение, посочено във втората колона на същото приложение.
Член 2
Временните разрешения за добавките, изброени в приложение II към настоящия регламент, се заменят с временни разрешения, дадени на лицето, отговарящо за пускането им в обращение, посочено във втората колона на същото приложение.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 1999 година .